1997-YILDA IJTIMOIY-IQTISODIY RIVOJLANTIRISh YAKUNLARI, IQTISODIY ISLOHOTLARNING BORIShINI BAHOLASh VA 1998 YILDA IQTISODIY ISLOHOTLARNING ASOSIY YO‘NALIShLARI TO‘G‘RISIDA

Vazirlar Mahkamasi qayd etadiki, 1997-yilda iqtisodiy islohotlarni chuqurlashtirish bo‘yicha aniq chora-tadbirlar, inson manfaatlarini ta’minlash Dasturining hamda Hukumat boshqa qarorlarining amalga oshirilishi makroiqtisodiy barqarorlashtirish sohasida erishilgan ijobiy siljishlarni mustahkamlash, iqtisodiy o‘sish va respublika aholisi farovonligini yanada yaxshilash uchun barqaror bazani yaratish imkonini berdi.
 Yalpi ichki mahsulot ishlab chiqarishning o‘sishi 5,2 foizni tashkil qildi, uning aholi jon boshi hisobiga hajmi esa 3,2 foizga ko‘paydi. 1997-yilda sanoat mahsuloti ishlab chiqarish hajmi 1990-yilgi boshlang‘ich darajadan 12,7 foizga oshdi. Qishloq xo‘jaligi mahsulotlari ishlab chiqarish, pudrat qurilish-montaj ishlari, chakana tovar oboroti va aholiga pulli xizmatlar ko‘rsatish hajmlari ancha ko‘paydi.
 Inflatsiyaning o‘rtacha oylik sur’atini ikki baravar pasaytirish ta’minlandi. Davlat budjeti taqchilligi belgilangan parametrlar doirasida saqlab qolindi.
 Kapital qo‘yilmalar hajmi qariyb 17 foizga ko‘paydi, shu bilan birga xorijiy investitsiyalarning umumiy hajmi 1,3 baravar o‘sdi. Ko‘kdumaloq konida kompressor stansiyasi, Buxoro neftni qayta ishlash zavodi, Farg‘ona viloyatining Toshloq tumanidagi ip yigiruv fabrikasi hamda boshqa ko‘pgina obyektlar ishga tushirildi.
 Bozor qayta o‘zgartirishlari natijasida nodavlat sektorida ishlayotganlar ulushi 73 foizdan ko‘proqni tashkil qiladi. O‘tgan yili ushbu sektorda sanoat mahsulotlarining 59 foizi ishlab chiqarildi, qishloq xo‘jaligi mahsulotlarining 99 foizi yetishtirildi va qurilish-montaj ishlarining qariyb 72 foizi bajarildi.
 Iqtisodiy ahvolni barqarorlashtirish, aholi daromadlari darajasini oshirish va ularni adresli ijtimoiy himoya qilish bo‘yicha ko‘rilgan chora-tadbirlar 1997-yilda aholining haqiqiy daromadlarini 10,5 foizga ko‘paytirish imkonini berdi. Aholi jami daromadlarining qariyb to‘rtdan bir qismi tadbirkorlik faoliyati evaziga shakllana boshladi.
 Shu bilan birga, iqtisodiy islohotlarni amalga oshirishda bir qator hal etilmagan muammolar mavjud.
 Vazirliklar, idoralar, uyushmalar, korporatsiyalar, konsernlar bozor munosabatlarini rivojlantirish, qayta o‘zgartirilgan korxonalar faoliyati samaradorligini oshirish, ishlab chiqarishni tarkibiy o‘zgartirishlar va zamonaviylashtirish asosida mahsulot raqobatbardoshligini yaxshilash, ichki va tashqi tovar bozorlarini o‘rganish bo‘yicha yetarli ishlar olib bormayaptilar.
 Ayrim tarmoqlar va korxonalarning moliyaviy ahvoli nobarqarorligicha qolmoqda. 1998-yilning 1-yanvaridagi holatga ko‘ra zarar ko‘rib ishlayotgan korxonalar 302 tani tashkil qildi. Zarar ko‘rib ishlayotgan korxonalarning aksariyati “O‘zkimyosanoat”, “O‘zeltexsanoat”, “Toshshaharyo‘lovchitrans”, “O‘zbekyengilsanoat” uyushmalari, “O‘zagroqurilish” birlashmasi tizimida, Toshkent, Samarqand, Farg‘ona va Xorazm viloyatlaridadir. Debitorlik va kreditorlik qarzlarining hajmlari ko‘paydi. Bankrotlik mexanizmi korxonalarni o‘zining moliya-xo‘jalik faoliyati natijalarini yaxshilash borasida faol ishlashga da’vat etuvchi ta’sirchan vositaga aylanmadi.
 Qoraqalpog‘iston Respublikasi Vazirlar Kengashi, viloyatlar va tumanlar hokimliklari qishloqda dehqonda yerga, yetishtirilgan mahsulotga va daromadlarga nisbatan mulkdorlik tuyg‘usini shakllantiruvchi mulkchilik munosabatlarini o‘zgartirishga, qishloq bozor infratuzilmasini rivojlantirishga va tadbirkorlikni yo‘lga qo‘yishga yetarli e’tibor bermayaptilar.
 Xususiylashtirishning birinchi bosqichi qayta o‘zgartirilgan korxonalar faoliyati samaradorligini oshirishda sezilarli natijalar bermadi. Aksiyadorlar hali haqiqiy mulkdorlar bo‘lishgani yo‘q, ular korxonani boshqarishda sustkashlik bilan ishtirok etmoqdalar. Aksiyalar investitsiyalar manbai bo‘lib xizmat qilmayapti.
 O‘zbekiston Respublikasi Davlat mulki qo‘mitasi va uning hududiy bo‘linmalari O‘zbekiston Respublikasi Prezidentining “Qimmatli qog‘ozlar bozorini rivojlantirish va respublikaning fond bozorida xorijiy investorlar ishtirokini kengaytirish borasidagi qo‘shimcha chora-tadbirlar to‘g‘risida” 1997-yil 31-martdagi PF-1740-son Farmonining to‘liq hajmda bajarilishini ta’minlamayaptilar.
 Shartnoma intizomi darajasi bozor iqtisodiyoti talablariga javob bermaydi, tuzilgan shartnomalar bajarilishi uchun tomonlarning zarur huquqiy javobgarligi ta’minlanmayapti. Bu ishda O‘zbekiston Respublikasi Adliya vazirligi, Oliy xo‘jalik sudi faol faoliyat ko‘rsatmayaptilar.
 Iqtisodiyotda amalga oshirilayotgan bozor o‘zgartirishlarini chuqurlashtirish, 1998-yilda barqaror iqtisodiy o‘sishni ta’minlash maqsadida Vazirlar Mahkamasi qaror qiladi:
 1. Qoraqalpog‘iston Respublikasi Vazirlar Kengashi viloyatlar va Toshkent shahar hokimliklari Vazirlar Mahkamasining majlisidagi muhokamani va mazkur qarorni hisobga olgan holda 1997-yildagi ishlar yakunini va iqtisodiy islohotlarning borishini sinchiklab tahlil qilsinlar, mavjud kamchiliklar sabablarini aniqlasinlar va ularni bartaraf etish bo‘yicha aniq chora-tadbirlar belgilasinlar.
 Kuchlarni va sa’y-harakatlarni Iqtisodiy islohotlarni chuqurlashtirish chora-tadbirlari dasturini amalda ro‘yobga chiqarishga va O‘zbekiston Respublikasining 1998-yilgi asosiy makroiqtisodiy ko‘rsatkichlari va Davlat budjeti prognozini bajarishga jamlasinlar.
 2. Quyidagilar 1998-yilda respublikani ijtimoiy-iqtisodiy rivojlantirishning asosiy ustuvor yo‘nalishlari etib belgilansin:
 barqaror iqtisodiy rivojlantirish tendensiyalarini mustahkamlash, makroiqtisodiy va moliyaviy barqarorlikni ta’minlash, to‘lov intizomini mustahkamlash, inflatsiyani keskin qisqartirish;
 oila manfaatlarini ta’minlash borasida 1998-yilda amalga oshiriladigan tadbirlar Davlat dasturini amalga oshirish. Oilalarning salomatligini muhofaza qilishni yaxshilash, ta’lim darajasini oshirish, ish bilan ta’minlanishini va daromadlarini o‘stirish, oilaning ma’naviy-axloqiy asoslarini va madaniy manfaatlarini takomillashtirish uchun sharoitlar yaratish;
 qishloq xo‘jaligida dehqonda yerga, mehnatga, yetishtirilgan mahsulotga nisbatan mulk egasi hissini shakllantirishni ta’minlovchi iqtisodiy islohotlarni chuqurlashtirish;
 kichik va xususiy tadbirkorlikni yanada rivojlantirish, xalqaro moliya institutlari tomonidan ushbu maqsadlarga ajratilgan mablag‘lardan to‘liq foydalanishni ta’minlash;
 shartnoma intizomini mustahkamlash, qabul qilingan majburiyatlar bajarilishi uchun tomonlarning javobgarligini oshirish;
 ishlab chiqarishning eksportga yo‘naltirilganligini kuchaytirish, valyuta va to‘lov balansini mustahkamlashni ta’minlash;
 Kadrlar tayyorlash milliy dasturini amalga oshirish, har bir kishining o‘z o‘rnida bozor munosabatlarini ro‘yobga chiqarish tamoyillari va asoslarini o‘rganishini ta’minlash;
 haqiqiy fond bozorini shakllantirish. Xususiylashtirilgan korxonalar aksiyalarini fond bozorida birlamchi va ikkilamchi joylashtirish asosida moliyaviy resurslarni, shu jumladan, xorijiy investitsiyalarni ishlab chiqarishni yangilashga jalb etishni ta’minlash;
 korrupsiyaga qarshi kurashni kuchaytirish.
 3. 1998-yilda Iqtisodiy islohotlarni chuqurlashtirish chora-tadbirlari dasturi ilovaga muvofiq tasdiqlansin.
 Vazirliklar, idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar, shaharlar va tumanlar hokimliklari tasdiqlangan Dasturning bajarilishini ta’minlash bo‘yicha aniq chora-tadbirlar ko‘rsinlar.
 Bosh vazir o‘rinbosarlari Dastur tadbirlarining o‘z vaqtida amalga oshirilishi ustidan qattiq nazorat o‘rnatsinlar.
 4. Vazirlar Mahkamasining komplekslari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar, korporatsiyalar, uyushmalar va kompaniyalar quyidagi birinchi navbatdagi vazifalarni hal qilish bo‘yicha aniq chora-tadbirlar ishlab chiqilishini va amalga oshirilishini ta’minlasinlar:
 to‘lov intizomini mustahkamlash, debitor-kreditorlik qarzlari sabablarini bartaraf etish va ularni keskin qisqartirish, har bir korxona va umuman tarmoqning barqaror moliyaviy ahvolini ta’minlash;
 mahsulotlari nolikvid va xaridorgir bo‘lmagan har bir zarar ko‘rib ishlovchi va istiqbolsiz korxonani tanqidiy o‘rganib chiqish, ularni qayta ixtisoslashtirish, tuzilmasini o‘zgartirish yoki tugatish chora-tadbirlarining aniq dasturlarini va jadvallarini ishlab chiqish. Ko‘rsatib o‘tilgan chora-tadbirlar kompleksini 1998-yil 1-iyulgacha nihoyasiga yetkazish;
 korxonalarning iqtisodiy nochorligi va ularning bankrot deb e’lon qilinishi, korxonalarni bankrot bo‘lishgacha olib kelgan aybdor shaxslarni qattiq javobgarlikka tortish bilan bog‘liq masalalarning tezkorlik bilan ko‘rib chiqilishini ta’minlash;
 shartnomalar, shu jumladan, qishloq xo‘jaligida kontraktatsiya shartnomalari tuzilishi va bajarilishining huquqiy asoslarini mustahkamlash, ushbu ishda rasmiyatchilikni tugatish, shartnoma majburiyatlari bajarilishining ahvolini muntazam o‘rganish va xo‘jalik yurituvchi subyektlarning javobgarligini oshirish.
 1998-yilning birinchi yarim yillik yakunlari bo‘yicha mazkur bandning bajarilishi to‘g‘risida Bosh vazir o‘rinbosarlarining, Qoraqalpog‘iston Respublikasi Vazirlar Kengashi raisining, viloyatlar va Toshkent shahar hokimlarining hisobotlari eshitilsin.
 5. O‘zbekiston Respublikasi Bosh vazirining o‘rinbosari, Davlat mulki qo‘mitasi raisi V. A. Chjen, Vazirlar Mahkamasi komplekslari, vazirliklar, idoralar, korporatsiyalar, uyushmalar va kompaniyalar rahbarlari O‘zbekiston Respublikasi Prezidentining “Qimmatli qog‘ozlar bozorini rivojlantirish va respublikaning fond bozorida xorijiy investorlar ishtirokini kengaytirish borasidagi qo‘shimcha chora-tadbirlar to‘g‘risida” 1997-yil 31-martdagi 1740-son Farmoni talablari so‘zsiz bajarilishini ta’minlasinlar, bunda quyidagilarga asosiy e’tiborni qaratsinlar:
 aksiyalarning to‘rtta paketini shakllantirish, aksiyalarni birlamchi va ikkilamchi fond bozorlarida sotish, shu jumladan, xorijiy investorlarni jalb qilish hisobiga sotish;
 qayta o‘zgartirilgan xo‘jalik yurituvchi subyektlar faoliyati samaradorligini oshirish, aksiyadorlarni, shu jumladan, mehnat jamoasi a’zolarini ishlab chiqarishni zamonaviylashtirish, chiqarilayotgan mahsulot raqobatbardoshligini oshirishni va sotish bozori kengaytirilishini ta’minlash jarayoniga jalb qilish;
 O‘zbekiston fond bozorining, ayniqsa aksiyalari tashqi qimmatli qog‘ozlar bozoriga chiqarilishi mumkin bo‘lgan ustuvor korxonalar aksiyalari xalqaro sarmoyalar bozoriga kirishini ta’minlash;
 xususiylashtirish masalalarida byurokratizmga, sansalorlikka va rasmiyatchilik bilan yondashuvga barham berish, butun tizimni malakali, professional tayyorlangan kadrlar bilan mustahkamlash.
 6. Vazirlar Mahkamasi komplekslari rahbarlari, Qoraqalpog‘iston Respublikasi Vazirlar Kengashi, viloyatlar, shaharlar va tumanlar hokimlari Oila manfaatlarini ta’minlash borasida 1998-yilda amalga oshiriladigan tadbirlar Davlat dasturining barcha davlat va jamoat tuzilmalari, joylardagi hokimiyat organlari tomonidan bajarilishini qattiq nazoratga olsinlar. Dasturda nazarda tutilgan tadbirlarning qanday bajarilayotganligi haqidagi hisobotlarni yilning har choragida eshitsinlar.
 7. Vazirlar Mahkamasining Agrosanoat kompleksi (I. H. Jo‘rabekov), O‘zbekiston Respublikasi Qishloq va suv xo‘jaligi vazirligi, Qoraqalpog‘iston Respublikasi Vazirlar Kengashi, viloyatlar va tumanlar hokimliklari e’tiborni qishloq xo‘jaligida iqtisodiy islohotlarni chuqurlashtirishning tub masalalarini hal etishga qaratsinlar. Shu maqsadda O‘.T. Sultonov, I.H. Jo‘rabekov, O‘zbekiston Respublikasi Prezidentining Davlat maslahatchilari T.A. Alimov, V.A. Golishev:
 1998 — 2000-yillarda Qishloq xo‘jaligida iqtisodiy islohotlarni chuqurlashtirish kompleks dasturini bir hafta muddatda puxta ishlab chiqsinlar va taqdim etsinlar;
 Oliy Majlis o‘ninchi sessiyasining qishloq xo‘jaligida islohotlar masalalari bo‘yicha materiallari va hujjatlarini, Yer kodeksi, “Qishloq xo‘jaligi shirkati to‘g‘risida”, “Fermer xo‘jaligi to‘g‘risida”, “Dehqon xo‘jaligi to‘g‘risida”gi qonunlar loyihalarini chuqur o‘rganish yuzasidan hamma joyda agrosanoat kompleksi tizimi rahbarlari va mutaxassislarining o‘quvini tashkil etsinlar. Bunda mulkiy pay va oila pudrati joriy etilishi masalalariga alohida e’tibor berilsin;
 bir oy muddatda 1997-yilda 1177 fermer xo‘jaligi o‘z faoliyatini to‘xtatganligi sabablarini o‘rganib chiqsinlar va fermer xo‘jaliklari to‘g‘risida yaratilayotgan yangi qonunchilik bazasini hisobga olgan holda ularning qonuniy huquq va manfaatlarini himoya qilish yuzasidan takliflar kiritsinlar.
 8. Qishloq va suv xo‘jaligi vazirligi, “O‘zmevasabzavotuzumsanoat-xolding” kompaniyasi, “O‘zqishloqxo‘jalikta’minottuzatish” davlat-kooperativ qo‘mitasi, “O‘zqishloqxo‘jalikmash-xolding” kompaniyasi Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda:
 bahorgi dala ishlarini amalga oshirish uchun zarur bo‘lgan barcha qishloq xo‘jaligi texnikasini tayyorlashni 1998-yil 15-martgacha, barcha don o‘rish-yig‘ish kombaynlarini va yem-xashak o‘rish-yig‘ish texnikasini tayyorlashni esa 1-maygacha tugallasinlar. Texnikani xo‘jaliklarda ta’mirlash uchun ehtiyot qismlarni bevosita zavodlardan yetkazib berishni amalda qo‘llasinlar. Chigitni plyonka ostiga ekishga tayyorlanishga, xo‘jaliklarga plyonkalar, mineral o‘g‘itlar, seyalkalar yetkazib berishga, shuningdek texnikaning ishga shay holatda bo‘lishiga alohida e’tibor bersinlar;
 paxta terish mashinalari parklari 1998-yil 1-aprelgacha tekshirib chiqilishini ta’minlasinlar, ularni ta’mirlash va tiklash ishlarini avj oldirsinlar.
 9. Iqtisodiy o‘sish sur’atlarini oshirishning, respublika aholisini ish bilan ta’minlash darajasini ko‘tarish va daromadlarini ko‘paytirishning muhim sharti sifatida kichik va o‘rta biznesni uzluksiz rivojlantirish Qoraqalpog‘iston Respublikasi Vazirlar Kengashining, viloyatlar, shaharlar va tumanlar hokimliklarining, vazirliklar va idoralarning, O‘zbekiston Tovar ishlab chiqaruvchilar va tadbirkorlar palatasining, Biznes-fondning muhim vazifasi hisoblansin. Shu maqsadlarda:
 Bosh vazir O‘. T. Sultonov, Davlat mulki qo‘mitasi (V. A. Chjen), Tashqi iqtisodiy faoliyat milliy banki (R. S. Azimov) Kichik va xususiy biznesni rivojlantirishni rag‘batlantirish bo‘yicha respublika muvofiqlashtiruvchi Kengashining, O‘zbekiston Tovar ishlab chiqaruvchilar va tadbirkorlar palatasining faoliyatini faollashtirishga doir qaror loyihasini 15 kun muddatda kiritsinlar;
 O‘zbekiston Respublikasi Prezidentining “Kichik va o‘rta tadbirkorlikni rivojlantirishni rag‘batlantirishga oid qo‘shimcha chora-tadbirlar to‘g‘risida” 1997-yil 31-yanvardagi PF-1702-son Farmoniga ilovaga muvofiq belgilangan ro‘yxatdagi xorijiy kredit liniyalarining o‘zlashtirilishi uchun mas’uliyat O‘zbekiston Respublikasi Tashqi iqtisodiy faoliyat milliy bankiga va boshqa tijorat banklariga yuklansin;
 O‘zbekiston Respublikasi Prokuraturasi, Ichki ishlar vazirligi, Adliya vazirligi, Oliy sudi kichik korxonalar va tadbirkorlar manfaatlarining ishonchli huquqiy himoya qilinishini ta’minlash bo‘yicha kechiktirib bo‘lmaydigan, qattiq chora-tadbirlar ko‘rsinlar, poraxo‘rlik va ta’magirlik hollarining oldini olsinlar.
 10. O‘zbekiston Respublikasi Bosh vazirining o‘rinbosarlari, Vazirlar Mahkamasining Tashqi iqtisodiy faoliyatni muvofiqlashtirish va Investitsiya dasturlari departamentlari, Makroiqtisodiyot va statistika vazirligi, Tashqi iqtisodiy aloqalar vazirligi, boshqa vazirliklar va idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 korxonalar, tarmoqlar va hududlarning eksport potensialini yanada oshirishni ustuvor vazifa sifatida ta’minlasinlar. O‘zbekiston Respublikasi Prezidentining “Xorijiy investitsiyalar ishtirokidagi korxonalar ishlab chiqaradigan mahsulotlarni eksport qilishni rag‘batlantirishga doir qo‘shimcha chora-tadbirlar to‘g‘risida” 1997-yil 26-avgustdagi PF-1831-son Farmonining bajarilishini qattiq nazorat qilsinlar:
 mintaqaviy va jahon bozorlarida mahsuloti O‘zbekiston uchun ustuvor ahamiyatga ega bo‘lgan alohida muhim obyektlarning o‘z vaqtida qurilishini va quvvatlari ishga tushirilishini ta’minlasinlar;
 1998-yil uchun tasdiqlangan Investitsiya dasturining bajarilishi bo‘yicha doimiy monitoringni ta’minlasinlar. Joriy yilning investitsiya dasturi obyektlari bo‘yicha mablag‘ bilan ta’minlashning ochilishini ta’minlasinlar. Bunda loyiha hujjatlarining tayyorligini, pudrat shartnomalari tuzilganligini hamda pudrat tashkilotlarini va moddiy-texnika resurslari yetkazib beruvchilarni tanlash bo‘yicha tender o‘tkazilganligini hisobga olsinlar.
 11. O‘zbekiston Respublikasi Oliy va o‘rta maxsus ta’lim vazirligi, Xalq ta’limi vazirligi, Qoraqalpog‘iston Respublikasi Vazirlar Kengashi, viloyatlar, shaharlar va tumanlar hokimliklari ta’lim tizimini tubdan isloh qilish bo‘yicha qabul qilingan qonunchilik va me’yoriy hujjatlarning hamda Kadrlar tayyorlash milliy dasturining bajarilishini ta’minlasinlar.
 Bosh vazir o‘rinbosari A. A. Azizxo‘jayev, O‘zbekiston Respublikasi Prezidentining Davlat maslahatchisi T. T. Risqiyev:
 yangi turdagi o‘quv yurtlari — akademik litseylar va kasb-hunar kollejlari faoliyatini tashkil etish;
 “Ta’lim” xarita-sxemasini tuzish, kasb-hunar ta’limi turlari bo‘yicha mutaxassislik va kasblar yo‘nalishlari klassifikatorini amaliyotga joriy etish bo‘yicha ikki oy muddatda takliflar ishlab chiqsinlar va kiritsinlar.
 12. O‘zbekiston Respublikasi Prokuraturasi, Ichki ishlar vazirligi, Adliya vazirligi, Davlat bojxona qo‘mitasi, Davlat soliq qo‘mitasi, Oliy sudi: 
 korrupsiyaga, uyushgan jinoyatchilikka va boshqa salbiy hodisalarga qarshi kurashishni kuchaytirish to‘g‘risidagi qonunchilik hujjatlarining bajarilishi yuzasidan ta’sirchan va qattiq chora-tadbirlar ko‘rsinlar, ushbu ishni respublika huquqni muhofaza qilish barcha organlarining ustuvor vazifalari deb hisoblasinlar;
 huquqni muhofaza qilish organlari xodimlarini attestatsiyadan o‘tkazishni amaliyotga joriy etsinlar. Ushbu maqsadlarda prokuratura, militsiya, adliya, bojxona va soliq qo‘mitalari tizimlarida kadrlarni attestatsiyadan o‘tkazish va ko‘rsatib o‘tilgan organlar xodimlari safining tozaligiga rioya etish bo‘yicha maxsus inspeksiyalar tashkil qilinsin.
 O‘zbekiston Respublikasi Prokuraturasi huquqni muhofaza qilish boshqa organlari bilan birgalikda korrupsiyaga, uyushgan jinoyatchilikning boshqa turlariga qarshi kurashni kuchaytirish chora-tadbirlari Dasturini bir oy muddatda ishlab chiqsin va kiritsin.
 13. “O‘zteleradio” kompaniyasi (A. Ko‘chimov) joylarda iqtisodiy islohotlarning borishi bilan bog‘liq masalalarni keng yoritsin, islohotlarni o‘tkazish jarayonidagi mavjud muammolar va kamchiliklarni respublika jamoatchiligiga xolisona ko‘rsatsin.
 14. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov, O‘zbekiston Respublikasi Prezidentining Davlat maslahatchilari T.A. Alimov, B.H. G‘ulomov, V.A. Golishev, T.T. Risqiyev zimmasiga yuklansin.